En 31-årig mand har fået en betinget fængselsdom for hærværk

Retten i Aalborg har i dag dømt en 31-årig mand for et lidt usædvanligt kriminelt forhold.

Ifølge anklagemyndigheden har manden brugt de små træblyanter, som findes overalt i IKEA til at tegne tissemænd på varehusets inventar. nærmere bestemt op mod 30 tissemænd.

- Det er gået ud over produkter, vægge og inventar. Varehuset bliver nødt til at skifte flere udstillingsmodeller og male vægge igen, siger Mette Maria Starcke kommunikationsmedarbejder i IKEA til Ekstra Bladet.

Derudover forklarer Mette Maria Starcke, at det er umuligt for IKEA at sikre sig, at sådan noget ikke sker.

Penistegneren har fået 20 dages betinget fængsel, og har udbedt sig betænkningstid til at overveje, om han vil anke dommen.